РЕГЛАМЕНТ (ЕО) № 146/2007 НА КОМИСИЯТА
от 15 февруари 2007 година
за изменение на Регламент (ЕИО) № 3440/84 относно условията за определени тралове за съдове, снабдени със системи за изпомпване на палубата
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 850/98 на Съвета от 30 март 1998 година относно опазването на рибните ресурси посредством технически мерки за защита на младите екземпляри морски организми (1), и по-специално член 48 от него,
като има предвид, че:
(1)
Регламент (ЕИО) № 3440/84 на Комисията (2) определя подробни правила относно прикрепянето на съоръжения към тралове, шотландски грибове и сходни мрежени уреди.
(2)
За да се осигури безопасността на екипажа, през 2007 г. следва да бъдат приложени допълнителни мерки за техническите условия по отношение на съдовете, снабдени със системи за изпомпване на палубата, които не засягат селективния улов на риба.
(3)
Следователно Регламент (ЕИО) № 3440/84 следва да бъде съответно изменен.
(4)
Мерките, предвидени в настоящия регламент, са в съответствие със становището на Комитета по рибарство и аквакултури,
ПРИЕ НАСТОЯЩИЯ РЕГЛАМЕНТ:
Член 1
Към Член 8 от Регламент (ЕИО) № 3440/84 се добавя следният параграф 4:
„4. Чрез дерогация от разпоредбите на параграф 2 се позволява на съдовете, снабдени със системи за изпомпване на палубата, да прикрепят въжето за затягане на наконечника на разстояние не по-голямо от 10 m от последните отвори на наконечника при риболов с тралове, чийто размер на отвора на мрежата е по-малък от 70 mm.“
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 15 февруари 2007 година.